
### Hospodárska a sociálna rada

### Slovenskej republiky

## Ján Richter

## predseda

##  Bratislava 30.10.2012

 Číslo záznamu: 48103/2012

**Z Á Z N A M**

**z plenárneho zasadnutia Hospodárskej a sociálnej rady**

**Slovenskej republiky konaného dňa 30.10.2012**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh zákona o poskytovaní dotácií v pôsobnosti Ministerstva hospodárstva Slovenskej republiky

Predkladá: MH SR

1. Návrh zákona, ktorým sa mení a dopĺňa zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predkladá: MPRV SR

1. Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 488/2010 Z. z. o podmienkach poskytovania podpory v poľnohospodárstve formou priamych platieb v znení nariadenia vlády Slovenskej republiky č. 495/2011 Z. z.

Predkladá: MPRV SR

1. Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 238/2010 Z. z., ktorým sa ustanovujú podrobnosti o podmienkach prenajímania, predaja, zámeny a nadobúdania nehnuteľností Slovenským pozemkovým fondom v znení nariadenia vlády Slovenskej republiky č. 168/2011 Z. z.

Predkladá: MPRV SR

1. Návrh zákona o pozemkových spoločenstvách

Prekladá: MPRV SR

1. Správa o lesnom hospodárstve v Slovenskej republike za rok 2011

Prekladá: MPRV SR

1. Návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov

Predkladá: MZ SR

1. Návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predkladá: MZ SR

1. Projekt zavedenia unitárneho systému verejného zdravotného poistenia v Slovenskej republike

Predkladá: MZ SR

1. Návrh zákona, ktorým sa mení a dopĺňa zákon č. 8/2005 Z. z. o správcoch a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov

Predkladá: MS SR

1. Návrh zmien a doplnení legislatívnych pravidiel vlády Slovenskej republiky

Predkladá: MS SR

1. Rôzne

Rokovanie otvoril a viedol predseda rady pán Richter, ktorý privítal členov Rady.

**K bodu 1**

Návrh zákona o poskytovaní dotácií v pôsobnosti Ministerstva hospodárstva Slovenskej republiky

Predmetný návrh zákona uviedol minister hospodárstva SR Tomáš Malatinský. Materiál sa predkladal s rozpormi s MF SR, ktoré žiadalo vypustiť nový dotačný titul týkajúci sa výskumu, vývoja a inovácií z dôvodu konsolidácie verejných financií a s MŠVVŠ SR, ktoré požadovalo zmenu zavedenej pojmológie, týkajúcej sa priemyselného výskumu. Rozpory boli odstránené.

Stanovisko za AZZZ SR predniesol pán Karlubík, ktorý odporučil zobrať predložený návrh zákona na vedomie a postúpiť ho na ďalšie legislatívne konanie.

Stanovisko za KOZ SR predniesol pán Gazdík, ktorý nemal k predloženému návrhu zákona žiadne pripomienky a odporučil ho na ďalšie legislatívne konanie.

Stanovisko za RÚZ predniesol pán Jusko, ktorý ocenil zameranie dotácií na oblasti ako sú rozvoj malého a stredného podnikania, podpora priemyselného výskumu, experimentálneho vývoja a inovácií. Na druhej strane je poskytovanie dotácií vyjadrením rozpornej politiky vlády SR voči podnikateľskému prostrediu, keď sa vláda síce snaží pomôcť niektorým podnikateľom poskytovaním dotácií, ale pritom dochádza k zhoršovaniu podnikateľského prostredia v oblastiach ako je daňové a odvodové zaťaženie, pracovné právo a ďalšie. Dlhodobý a trvalý rozvoj slovenskej ekonomiky a podnikateľského sektora je pritom možný len pri postupnom uvoľňovaní a znižovaní regulačnej a administratívnej záťaže a nie prostredníctvom vytvárania nových dotačných schém, programov a právnych predpisov upravujúcich ich fungovanie.

Vzhľadom k prebiehajúcej konsolidácií verejných financií RÚZ odporučila dôkladne zvážiť aj dopad návrhu na verejné financie a dôkladne zvážiť efektivitu vynaložených prostriedkov. RÚZ berie predložený návrh na vedomie.

Stanovisko za ZMOS predniesol pán Dvonč, ktorý uviedol, že ZMOS k predloženému materiálu neuplatňuje žiadne pripomienky a odporúča ho postúpiť do ďalšieho legislatívneho procesu. Požiadal o zváženie dotácií aj na staré objekty, nie len na nové na zelenej lúke.

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 2**

Návrh zákona, ktorým sa mení a dopĺňa zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predmetný návrh zákona uviedol minister pôdohospodárstva a rozvoja vidieka SR Ľubomír Jahnátek.

Stanovisko za AZZZ SR predniesol pán Karlubík, ktorý odporučil zobrať predložený návrh zákona na vedomie a postúpiť ho na ďalšie legislatívne konanie a dal slovo aj pánovi Semančíkovi za SPPK, ktorý dal na zváženie záber poľnohospodárskej pôdy. Predkladateľ vysvetlil, že ide len o poľnohospodársku pôdu v zastavanom území a netýka sa záberu poľnohospodárskej pôdy mimo zastavaného územia.

Stanovisko za KOZ SR predniesol pán Blahák, ktorý nemal k predloženému návrhu zákona žiadne pripomienky a odporučil ho na ďalšie legislatívne konanie.

Stanovisko za RÚZ predniesol pán Jusko, ktorý ocenil snahu zákonodarcu o zjednodušenie administratívnych postupov a dúfa, že navrhované zmeny prinesú očakávaný efekt. Podľa RÚZ za problematickú časť návrhu možno považovať odvod za odňatie poľnohospodárskej pôdy pretože odvody majú negatívny dopad nielen na stavebníkov, ale aj na obce s vyššou bonitou pôdy a sú nesystémovým riešením vo vzťahu k trhovému mechanizmu. Spoplatňovanie RÚZ vníma najmä ako bariéru investícií do výstavby (vrátane zahraničných investícií) a ich etablovanie v prirodzených rozvojových póloch a lokalitách hospodárskeho rozvoja Slovenska. RÚZ očakáva, že predkladateľ bude túto situáciu riešiť v niektorej z noviel súvisiacich predpisov (zákon o úprave vlastníckych vzťahov k pôde, zákon o ochrane prírody a krajiny), tak ako to vyplýva zo záverov medzirezortného pripomienkového konania.

RÚZ berie predložený návrh zákona na vedomie.

Stanovisko za ZMOS predniesol pán Dvonč, ktorý uviedol, že v rámci medzirezortného pripomienkového konania ZMOS k návrhu zákona uplatnilo zásadné pripomienky, týkajúce sa navrhovaného vypustenia „§17a Oslobodenie od odvodov“. Na rozporovom konaní ZMOS od svojich pripomienok ustúpilo a rozpor bol odstránený. Problematika oslobodenia od odvodov sa bude riešiť v Nariadení vlády SR na základe splnomocňovacieho ustanovenia zákona č. 220/2004 Z. z..

ZMOS k predloženému návrhu zákona nemá žiadne pripomienky, ale navrhlo, aby HSR SR odporučila predložený návrh zákona na ďalšie legislatívne konanie s podmienkou deklarovania garancie zo strany predkladateľa, že problematika oslobodenia od odvodov bude vo všetkých prípadoch, ktoré sú uvedené v súčasnosti platnom „§ 17a“ a týkajú sa obcí, zakomponovaná a riešená vo vyššie spomínanom Nariadení vlády SR.

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 3**

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 488/2010 Z. z. o podmienkach poskytovania podpory v poľnohospodárstve formou priamych platieb v znení nariadenia vlády Slovenskej republiky č. 495/2011 Z. z.

Predmetný návrh nariadenia uviedol minister pôdohospodárstva a rozvoja vidieka SR Ľubomír Jahnátek.

Stanovisko za AZZZ SR predniesol pán Karlubík, ktorý odporučil zobrať predložený návrh nariadenia vlády SR na vedomie a postúpiť ho na ďalšie legislatívne konanie a dal slovo pánovi Semančíkovi za SPPK, ktorý uviedol ich pripomienku: Minimálna miera údržby – minimálna miera intenzity chovu a vhodné režimy, písmeno a) vypustiť text „ktorých výmera je vyššia ako 20 ha“ alebo zmeniť 20 ha na 5 ha.

Odôvodnenie: Výnimka do 20 ha vytvára rôzne podmienky pre subjekty hospodáriace na pôde a diskriminuje väčšie poľnohospodárske subjekty. Z dôvodu zachovania živočíšnej výroby je dôležité, aby výnimka bola úplne odstránená alebo hranica 20 ha znížená na 5 ha.

Pripomienka SPPK nebola zo strany predkladateľa akceptovaná z dôvodu, že tieto podmienky už budú platiť len v roku 2013 a v roku 2014 budú platné iné podmienky. Z dôvodu, že končí programovacie obdobie rezort nie je schopný zabezpečiť splnenie požiadavky SPPK. Rezort pôdohospodárstva pripravuje novú koncepciu, kde budú stanovené minimálne stavy zvierat a proporcionalita bude riešená aj v rámci stimulov.

Pán Sabol za RÚZ podporil pripomienku SPPK.

Stanovisko za KOZ SR predniesol pán Blahák, ktorý nemal k predloženému návrhu nariadenia žiadne pripomienky a odporučil ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ v medzirezortnom pripomienkovom konaní nemala k materiálu žiadne pripomienky. RÚZ berie predložený návrh na vedomie.

Stanovisko za ZMOS predniesol pán Dvonč, ktorý uviedol, žeZMOS k predloženému návrhu nemalo žiadne pripomienky a odporučil ho na ďalšie legislatívne konanie.

**Rada**

1. **súhlasí s predloženým návrhom nariadenia s pripomienkou AZZZ SR,**
2. **KOZ SR, ZMOS a RÚZ súhlasia bez pripomienok,**

**C. odporúča návrh nariadenia na ďalšie konanie.**

**K bodu 4**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 238/2010 Z. z., ktorým sa ustanovujú podrobnosti o podmienkach prenajímania, predaja, zámeny a nadobúdania nehnuteľností Slovenským pozemkovým fondom v znení nariadenia vlády Slovenskej republiky č. 168/2011 Z. z.

Predmetný návrh nariadenia uviedol minister pôdohospodárstva a rozvoja vidieka SR Ľubomír Jahnátek.

Stanovisko za AZZZ SR predniesol pán Karlubík, ktorý odporučil zobrať predložený návrh nariadenia vlády SR na vedomie a postúpiť ho na ďalšie legislatívne konanie.

Stanovisko za KOZ SR predniesla pani Mayerová, ktorá nemala k predloženému návrhu nariadenia žiadne pripomienky a odporučila ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ dúfa, že navrhnuté zmeny prispejú k zlepšeniu právnej istoty dotknutých subjektov a k zlepšeniu efektívneho nakladania s majetkom v správe Slovenského pozemkového fondu. RÚZ v medzirezortnom pripomienkovom konaní nemala k materiálu žiadne pripomienky.

RÚZ berie predložený návrh na vedomie.

Stanovisko za ZMOS predniesol pán Dvonč, ktorý uviedol, žeZMOS k predloženému návrhu nemalo žiadne pripomienky a odporučil ho na ďalšie legislatívne konanie.

**Rada**

**A. súhlasí s predloženým návrhom nariadenia bez pripomienok,**

**B. odporúča návrh nariadenia na ďalšie konanie.**

**K bodu 5**

Návrh zákona o pozemkových spoločenstvách

Predmetný návrh zákona uviedol minister pôdohospodárstva a rozvoja vidieka SR Ľubomír Jahnátek.

Stanovisko za AZZZ SR predniesol pán Karlubík, ktorý odporučil zobrať predložený návrh zákona na vedomie a postúpiť ho na ďalšie legislatívne konanie.

Stanovisko za KOZ SR predniesla pani Mayerová, ktorá nemala k predloženému návrhu zákona žiadne pripomienky a odporučila ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ v medzirezortnom pripomienkovom konaní nemala k materiálu žiadne pripomienky a odporučila zobrať predložený návrh na vedomie.

Stanovisko za ZMOS predniesol pán Dvonč, ktorý uviedol, žeZMOS k predloženému návrhu zákona nemalo žiadne pripomienky aodporučil ho na ďalšie legislatívne konanie.

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 6**

Správa o lesnom hospodárstve v Slovenskej republike za rok 2011

Predmetnú správu uviedol minister pôdohospodárstva a rozvoja vidieka SR Ľubomír Jahnátek.

Stanovisko za AZZZ SR predniesol pán Karlubík, ktorý odporučil zobrať predloženú správu na vedomie a postúpiť ju na ďalšie konanie.

Stanovisko za KOZ SR predniesla pani Mayerová, ktorá nemala k predloženej správe žiadne pripomienky a odporučila ju na ďalšie konanie.

Stanovisko za RÚZ predniesol pán Jusko, ktorý uviedol, že RÚZ považuje správu za štatisticky dobre podloženú a kvalitne spracovanú. S obsiahnutými závermi a odporúčaniami je možné súhlasiť. RÚZ v medzirezortnom pripomienkovom konaní nemala k materiálu žiadne pripomienky, a preto berie predložený návrh na vedomie.

Stanovisko za ZMOS predniesol pán Dvonč, ktorý uviedol, žeZMOS k predloženej správe nemalo žiadne pripomienky a odporučil ju na ďalšie konanie.

**Rada**

**A. berie predloženú správu na vedomie,**

**B. odporúča materiál na ďalšie konanie.**

**K bodu 7**

Návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov

Predmetný návrh zákona uviedla ministerka zdravotníctva SR Zuzana Zvolenská.

Stanovisko za AZZZ SR predniesol pán Karlubík, ktorý odporučil zobrať predložený návrh zákona na vedomie a postúpiť ho na ďalšie legislatívne konanie.

Stanovisko za KOZ SR predniesol pán Blahák, ktorý nemal k predloženému návrhu zákona žiadne pripomienky a odporučil ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ v medzirezortnom pripomienkovom konaní nemala k materiálu žiadne pripomienky a berie predložený návrh na vedomie.

Stanovisko za ZMOS predniesol pán Dvonč, ktorý uviedol, žeZMOS k predloženému návrhu nemalo žiadne pripomienky a odporučil ho na ďalšie legislatívne konanie.

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 8**

Návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predmetný návrh zákona uviedla ministerka zdravotníctva SR Zuzana Zvolenská.

Stanovisko za AZZZ SR predniesol pán Karlubík, ktorý odovzdal slovo pánovi Pásztorovi , ktorý uviedol, že AZZZ SR si uplatňuje k predloženému návrhu zákona nasledovnú zásadnú pripomienku :

AZZZ SR žiada vypustiť novelizačné body 4 a 5.

Zdôvodnenie:

AZZZ SR má za to, že je potrebné ponechať kompetencie súvisiace s povoľovaním a rušením vo vzťahu k všeobecným nemocniciam v pôvodnom nastavení, teda tak, aby táto kompetencia ostala na samosprávnych krajoch.

AZZZ SR odporučila návrh predložiť do ďalšieho legislatívneho konania po zohľadnení predloženej pripomienky.

Na požiadavku AZZZ SR reagovala pani Zvolenská ministerka zdravotníctva SR, že v zdravotníckych zariadeniach, kde kontroly vykonáva iný subjekt, často krát MZ SR nie je vpustené do objektu, tento problém sa rieši. MZ SR je vnímaný ako základný subjekt zabezpečujúci zdravotnú starostlivosť, ale nezasahuje ani do vlastníckych, ani do prevádzkových práv.

Stanovisko za KOZ SR predniesol pán Blahák, ktorý nemal k predloženému návrhu zákona žiadne pripomienky a odporučil ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ v medzirezortnom pripomienkovom konaní nemala k materiálu žiadne pripomienky a odporučil zobrať predložený návrh zákona na vedomie bez pripomienok.

Stanovisko za ZMOS predniesol pán Dvonč, ktorý neuplatnil k predmetnému návrhu žiadne zásadné pripomienky. Navrhol predkladateľovi na pokračovanie v prerokovaní predmetného návrhu predložiť HSR informáciu o stave rokovaní k vytvoreniu podmienok pre poskytovanie zdravotných služieb v rozsahu ošetrovateľských úkonov v zariadeniach sociálnych služieb. Na uvedený problém ZMOS dlhodobo poukazuje a vníma dlhodobé neriešenie tejto otázky financovanie poskytovaných ošetrovateľských úkonov z úhrad prijímateľov a príspevkov samosprávy za možný konflikt s čl. 40 Ústavy SR.

Zároveň, vzhľadom na spôsob určenia termínu na prerokovanie zásadných pripomienok, ktorý objektívne neumožnil zabezpečiť účasť sociálnych partnerov, prípadne samosprávnych krajov, ktoré predložili zásadné pripomienky, aby bol vytvorený priestor na prerokovanie týchto pripomienok.

Združenie miest a obcí Slovenska navrhuje HSR prerušiť rokovanie o tomto bode a pokračovať v ňom po uskutočnení rozporových konaní.

Ministerka zdravotníctva vysvetlila, že na problematike, ktorú pripomienkuje ZMOS sa pracuje v spolupráci s MPSVR SR a poďakovala ministrovi práve za spoluprácu. MZ SR už obdržalo rozsah výkonov poskytovaných v zariadeniach sociálnych služieb, ktoré by sa hradili. Rezort pracuje v konečnej fáze na doriešení tejto otázky. Po vysvetlení ZMOS stiahlo požiadavku prerušiť rokovanie o tomto bode. Po diskusii boli prijaté nasledovné závery:

**Rada**

1. **súhlasí s predloženým návrhom zákona s pripomienkami ZMOS a AZZZ SR,**
2. **KOZ SR a RÚZ súhlasia bez pripomienok,**

**C. odporúča návrh zákona na ďalšie legislatívne konanie.**

**K bodu 9**

Projekt zavedenia unitárneho systému verejného zdravotného poistenia v Slovenskej republike

Predmetný materiál uviedla ministerka zdravotníctva SR Zuzana Zvolenská.

Stanovisko za AZZZ SR predniesol pán Karlubík, ktorý odovzdal slovo pánovi Pásztorovi, ktorý uviedol, že v rámci prípravy zavedenia unitárneho systému AZZZ SR požaduje zadefinovať:

1.mieru solidarity

2.objem zdravotnej starostlivosti ( v cene a rozsahu ), ktorý bude krytý povinným zdravotným poistením. AZZZ SR navrhuje, aby nová zdravotná poisťovňa bola nezávislou, verejnoprávnou organizáciou, nie štátnou akciovou spoločnosťou, kde jej orgány budú kreované na základe tripartitného princípu. Solventnosť zdravotnej poisťovne na základe určenia zdravotnej politiky štátu musí garantovať štát.

AZZZ SR požaduje zadefinovať rovnocenné postavenie platiteľov poistného, štátu, poskytovateľov zdravotnej starostlivosti, poistenca a zdravotnej poisťovne.

Kontrolu činnosti novej zdravotnej poisťovne AZZZ SR navrhuje nasledovne:

- finančná kontrola: Úrad pre dohľad nad zdravotnou starostlivosťou

- kontrola činnosti nákupu a zabezpečenia zdravotnej starostlivosti: ÚDZS

- kontrola zabezpečenia kvality a bezpečnosti poistenca: ÚDZS

- kontrola zabezpečenia kvality a bezpečnosti poistenca v ambulantnej starostlivosti: Zväz zmluvných poskytovateľov zdravotnej poisťovne ( ASL SR, ANS ...).

Pre zmluvné vzťahy s poskytovateľmi ambulantnej zdravotnej starostlivosti, pre tvorbu a manažment zmluvných vzťahov, stabilizácie minimálnej verejnej siete poskytovateľov, dohodovania cien a objemov poskytovanej zdravotnej starostlivosti, garanciu uplatnenia štandardných diagnostických a liečebných postupov, neustáleho zvyšovania efektivity, kvality, dostupnosti zdravotnej starostlivosti, AZZZ SR navrhla vytvorenie nového subjektu typu „Zväz zmluvných poskytovateľov zdravotnej poisťovne“, ktorý by mohol prebrať v rámci zvýšenia efektivity zdravotnej starostlivosti ambulantnej, ústavnej a lekárenskej aj časť kompetencií novej zdravotnej poisťovne, napr. v oblasti revíznej činnosti, liekovej spotrebe a efektivity pomocných vyšetrení (zobrazovacie a laboratórne). Za zásadnú otázku AZZZ SR považuje princípy tvorby minimálnej verejnej siete poskytovateľov, ako základnú kompetenciu MZ SR. Z pohľadu zamestnávateľov AZZZ SR považuje navrhovaný spôsob vyvlastnenia za neprípustný. Pre celý projekt zavedenia unitárneho systému je dôležitá edukácia o zámeroch a cieľoch zavedenia unitárneho systému, pričom rozhodnutie o tejto závažnej zmene AZZZ SR považuje za rozhodnutie politické.

Stanovisko za KOZ SR predniesol pán Machyna, ktorý uviedol, že KOZ SR považuje snahu vlády SR o prijatie opatrení, ktoré by garantovali hospodárnejšie využívanie nemalých zdrojov verejného zdravotného poistenia, za mimoriadne žiaduce. Hospodárnejšie a účelnejšie vynakladanie prostriedkov v celom zdravotníctve by prinieslo pozitívny vplyv na zdravotný stav obyvateľstva čo je hlavným cieľom celého verejného zdravotníctva, ale aj zdravotníckeho personálu, ktorý KOZ SR reprezentuje. Preto KOZ SR považuje zámer vlády využívať prostriedky zdravotného poistenia iba na účely zdravotnej starostlivosti za jednoznačne pozitívny.

Súčasne KOZ SR upozornila na nedostatky a riziká predloženého Projektu. Ide najmä o nedostatočné zohľadnenie rizík pri realizácii právnych krokov na uskutočnenie zámeru vlády, najmä v medzinárodnoprávnom kontexte. Nedostatočné alebo chýbajúce spracovanie finančných nákladov transformácie na jednu zdravotnú poisťovňu a následných pozitívnych finančných vplyvov unitarizácie na celkový zdravotnícky systém a na náklady na zdravotnú starostlivosť. Chýbajú aj údaje o dopadoch alebo predpokladaných pozitívnych vplyvoch na obyvateľstvo (pacientov aj zamestnancov zdravotníckych zariadení) v oblasti výšky poistných odvodov na zdravotnú starostlivosť alebo vo výdavkoch obyvateľstva na lieky a zdravotnícke služby.

Z materiálu je zrejmá mimoriadna finančná náročnosť projektu, ktorá zahŕňa:

 odmenu pre renomovaného ekonomického a právneho poradcu;

náklady spojené so zriadením a prevádzkovaním Spoločnosti pre unitarizáciu;

vyplatenie hodnoty odkúpených akcií;

odmeny za právne zastupovanie v súdnych sporoch s medzinárodným prvkom.

KOZ SR považuje za nutné upozorniť, aby sa Ministerstvo zdravotníctva SR a predstavitelia zdravotníckych zariadení sústredili na využívanie existujúceho legislatívneho priestoru na hospodárnejšie využívanie finančných zdrojov zdravotného poistenia pri nákupe liekov, zdravotníckej techniky, objednávaní tovarov a služieb ...

KOZ SR berie na vedomie predložený návrh Projektu a žiada jeho dopracovanie na základe prednesených pripomienok.

Stanovisko za RÚZ predniesol pán Jusko, ktorý uviedol, že RÚZ zásadne nesúhlasí so vznikom jednej štátnej poisťovne. Navrhované opatrenia v podobe monopolizácie zdravotného poistenia a de facto likvidácie súkromných poskytovateľov zdravotného poistenia podľa názoru RÚZ povedú k zníženiu kvality poskytovanej zdravotnej starostlivosti a k diktátu zmluvných podmienok prevádzkovateľom zdravotnej starostlivosti. Súčasne bude mať uvedený krok za následok významnú jednorazovú záťaž na verejné financie, čo RÚZ nepovažuje v súčasnom fiškálne komplikovanom období za rozumné. Posledným negatívnym dôsledkom uvedeného opatrenia je vytvorenie negatívneho precedensu vo forme monopolizácie celého odvetvia, čo môže mať negatívne dôsledky na reputáciu Slovenska ako investičnej lokality. V prípade vyvlastnenia je tiež možné predpokladať dlhodobé súdne spory o oprávnenosti takéhoto kroku.

Pozitíva sledované zavedením jednej zdravotnej poisťovne sa v dôsledku korupcie a iných negatívnych sprievodných javov (napr. cez verejné obstarávania šité na mieru) nedostavia, výhody existencie viacerých zdravotných poisťovní sa odstránia. Súčasné nedostatky systému RÚZ odporúča riešiť zlepšovaním jeho nastavení, ako napr. umožnením intenzívnejšej konkurencie v poskytovaných službách alebo v cene poistného. RÚZ **navrhuje Projekt zavedenia unitárneho systému verejného zdravotného poistenia v SR stiahnuť z pripomienkového konania a nepokračovať v ďalších súvisiacich legislatívnych aktivitách.**

**Zavedením jednej štátnej zdravotnej poisťovne občan - klient stratí možnosť voľby** a pravdepodobne si túto skutočnosť uvedomí až vtedy, keď bude s touto zdravotnou poisťovňou nespokojný a túto svoju nespokojnosť bude chcieť riešiť; bohužiaľ už nebude ako, keďže nebude zdravotná poisťovňa, do ktorej by mohol odísť.

RÚZ predložila nasledovné základné argumenty:

1. Konkurencia prináša súťaž o klienta - poistenca s cieľom zvyšovania jeho spokojnosti pri zabezpečovaní jeho potrieb. Zdravotné poisťovne na Slovensku sa líšia napríklad v dĺžke čakania na plánované operácie. **Monopol bude čakacie doby predlžovať, nie ich skracovať.**

2. Konkurencia zdravotných poisťovní znižuje závislosť lekárov a nemocníc na jednom platiteľovi a umožňuje inovácie v platobných mechanizmoch. Jedine v konkurenčnom prostredí s pružnými cenami môžu poskytovatelia zdravotnej starostlivosti slobodne rokovať o zmluvných podmienkach. **Monopol bude zmluvné podmienky diktovať a vytvorí priestor pre bezdôvodnú diskrimináciu poskytovateľov zdravotnej starostlivosti, ako aj pre korupciu.**

3. Pluralitné systémy zdravotného poistenia lepšie napĺňajú potreby pacientov. **Monopol bude všetkým ponúkať rovnaké služby, bez ohľadu na individuálne preferencie a potreby pacienta.**

4. Likvidáciou súkromného sektoru poskytovateľov súkromného zdravotného poistenia sa vytvorí negatívny precedens monopolizácie jedného odvetvia, ktoré môžu spôsobiť obavy investorov z rozličných odvetví o budúci vývoj podnikateľského prostredia.

5. Zásahy do vlastníckeho práva musia byť uskutočnené v súlade s čl. 20 ods. 4 Ústavy.

Ďalšou z podmienok ústavnosti zásahu do vlastníckeho práva je podmienka „primeranej náhrady“. Pri vyvlastnení dôjde k zásahu, ktorý bude v súlade s Ústavou účel poskytnutia primeranej náhrady len vtedy, ak sa splní. O primeranej náhrade sa však Projekt zmieňuje veľmi stručne vo všeobecnej rovine a ani nenaznačuje spôsob určenia jej výšky a neuvádza, čo by mala takáto primeraná náhrada v sebe zahŕňať. Je potrebné, zámer zaviesť systém unitárneho zdravotného poistenia posúdiť v kontexte s medzinárodnými záväzkami Slovenskej republiky, vrátane záväzkov z bilaterálnych dohôd o ochrane a podpore investícií.

Stanovisko za ZMOS predniesol pán Dvonč, ktorý uviedol, že ZMOS neuplatnilo k predmetnému návrhu žiadne pripomienky. Unitarizáciu správy zdrojov verejného zdravotného poistenia považuje ZMOS za krok, ktorý bez ďalších opatrení neprinesie vyššiu kvalitu zdravotníckych služieb a zároveň udržateľnosť verejného zdravotného poistenia.

ZMOS navrhlo HSR aby požiadala vládu o komplexné predstavenie krokov smerujúcich k udržateľnému stavu verejného zdravotného poistenia.

Predkladateľka ministerka zdravotníctva reagovala na pripomienky sociálnych partnerov, že uvedený materiál zatiaľ nie je návrhom zákona, ale ak bude predložený, všetky návrhy budú prerokované aj v tripartite a navrhnuté riešenia budú legálne a legitímne na základe zákona, v súlade s Ústavou SR a medzinárodným právom. Menšie kroky navrhované sociálnymi partnermi, by podľa predkladateľky neviedli k úprave súčasného stavu a jediná možná cesta efektivizácie zdravotníctva je úplná zmena formy poistenia. Efektivita pluralitného systému klesla. MZ SR má ambíciu riešiť všetky čiastkové problémy spolu a dozrel čas na kompaktnú zmenu. Po dlhšej diskusii sociálni partneri dospeli k nasledujúcim záverom:

**Rada**

1. **nedospela k dohode z dôvodu nesúhlasu AZZZ SR a RÚZ,**
2. **ZMOS a KOZ SR súhlasia s predloženým materiálom s pripomienkami.**

**K bodu 10**

Návrh zákona, ktorým sa mení a dopĺňa zákon č. 8/2005 Z. z. o správcoch a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov

Predmetný návrh zákona uviedol minister spravodlivosti SR Tomáš Borec.

Stanovisko za AZZZ SR predniesol pán Semančík, ktorý odporučil zobrať predložený návrh zákona na vedomie a postúpiť ho na ďalšie legislatívne konanie.

Stanovisko za KOZ SR predniesol pán Gazdík, ktorý nemal k predloženému návrhu zákona žiadne pripomienky a odporučil ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ v medzirezortnom pripomienkovom konaní nemala k materiálu žiadne pripomienky a berie predložený návrh zákona na vedomie bez pripomienok.

Stanovisko za ZMOS predniesol pán Dvonč, ktorý uviedol, žeZMOS k predloženému návrhu nemalo žiadne pripomienky a odporučil ho na ďalšie legislatívne konanie.

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 11**

Návrh zmien a doplnení legislatívnych pravidiel vlády Slovenskej republiky

Predmetný materiál uviedol generálny riaditeľ sekcie vládnej legislatívy ÚV SR pán Štefan Grman.

Stanovisko za AZZZ SR predniesol pán Karlubík, ktorý odovzdal slovo pánovi Nevickému, ktorý odporučil doplniť návrh nasledovne:

V návrhu zmien a doplnení Legislatívnych pravidiel vlády Slovenskej republiky sa vkladajú nové body 1. a 2., ktoré znejú:

1. V Čl. 13 odsek 2 sa za prvú vetu vkladá nová druhá veta, ktorá znie:

"Ak sa návrhom zákona mení alebo dopĺňa iný zákon, musí návrh zákona obsahovať aj úplné znenie tohto zákona, v ktorom predkladateľ zapracuje zmeny vyplývajúce z návrhu zákona.".

 2. V čl. 14 odsek 4 sa na konci pripája táto veta "Minister, štátny tajomník, vedúci iného pripomienkujúceho orgánu alebo jeho zástupca môžu uplatniť zásadné pripomienky v elektronickej podobe; v takomto prípade nie je potrené písomné uplatnenie zásadných pripomienok.".

Doterajšie body 1 až 6 sa označujú ako body 3 až 8.

Odôvodnenie k bodu 1: AZZZ SR navrhuje povinnosť predkladateľa súčasne s návrhom zákona predložiť aj úplné znenie zákona alebo zákonov, ktoré sú návrhom zákona menené alebo dopĺňané. Táto povinnosť sa bude vzťahovať len na prípady, ak budú návrhom zákona menené alebo dopĺňané iné zákony. Úplné znenie predkladateľ vyhotoví tak, že navrhované zmeny zapracuje do platného a účinného zákona, ktorý sa má návrhom zákona meniť alebo doplniť. Uvedená zmena prispeje k zvýšeniu prehľadnosti pripomienkového konania, jeho zjednodušeniu a zvýšeniu jeho kvality tým, že pripomienkujúce subjekty, ale aj samotný predkladateľ, získajú kvalifikovanejší prehľad o podobe a vzájomných súvislostiach navrhovaných zmien.

 Odôvodnenie k bodu 2: Zasielanie zásadných pripomienok v písomnej forme stratilo svoje opodstatnenie a v súčasnosti vytvára zbytočnú administratívnu záťaž pre pripomienkujúce subjekty. Zasielanie všetkých pripomienok v elektronickej podobe je v súlade so súčasným stupňom vývoja spoločnosti, šetrí prírodné zdroje a uľahčí vyhodnotenie pripomienkového konania. Rovnako je navrhovaná zmena v súlade s doterajšou praxou pripomienkujúcich subjektov, keď sú zásadné pripomienky zasielané písomne, ale zároveň prostredníctvom Portálu právnych predpisov aj v elektronickej podobe. Zároveň zostáva zachovaná možnosť podávať zásadné pripomienky písomnou formou pre prípad, že pripomienkujúci subjekt nedisponuje potrebným technickým vybavením.

AZZZ SR odporučila zobrať na vedomie preložený návrh a odporučila zapracovať do Legislatívnych pravidiel vlády SR predložené pripomienky, s cieľom skvalitnenia a zjednodušenia legislatívneho procesu.

Stanovisko za KOZ SR predniesol pán Gazdík, ktorý uviedol, že v  minulosti ako samostatná pôsobila aj komisia  pre pracovné právo a právo sociálneho zabezpečenia, preto v čl. 7 návrhu Štatútu Legislatívnej rady vlády Slovenskej republiky odporučil opätovne zriadiť stálu pracovnú komisiu Legislatívnej rady vlády Slovenskej republiky pre pracovné právo a právo sociálneho zabezpečenia. Ide o oblasť celospoločenského významu, so zreteľne určenými hranicami vecnej pôsobnosti a agenda týkajúca sa tejto oblasti by mala byť sústredená v pôsobnosti samostatnej stálej komisie. Po zapracovaní pripomienky KOZ SR odporučila návrh zmien na ďalšie konanie.

Stanovisko za RÚZ predniesol pán Jusko, ktorý uviedol, že RÚZ berie vznik pracovných komisií na vedomie, a dúfa, že ich opätovná existencia povedie k skvalitneniu legislatívneho procesu a k zlepšeniu normotvorby.

Nad rámec uvedeného materiálu RÚZ konštatuje, že existuje značný priestor na zlepšenie kvality legislatívneho procesu a to najmä v oblasti práce rezortných koordinačných skupín, v oblasti transpozície európskej legislatívy, využívania inštitútu legislatívneho zámeru a prípravnej fázy tvorby legislatívy celkovo, využívania skrátených pripomienkových konaní, tvorby doložiek vplyvov a kvantifikácie dopadov jednotlivých predpisov a transparentnosti legislatívneho procesu. RÚZ je pripravená v týchto oblastiach spolupracovať s kompetentnými štátnymi orgánmi a predložiť aj písomné návrhy na zlepšenie uvedených procesov. Predložený materiál berie RÚZ na vedomie bez pripomienok.

Stanovisko za ZMOS predniesol pán Dvonč, ktorý uviedol, že ZMOS neuplatňuje k predmetnému návrhu žiadne zásadné pripomienky. Navrhol však predkladateľovi nad rámec účelu predkladaného návrhu zvážiť predĺženie lehôt na predkladanie pripomienok sociálnymi partnermi, prípadne k predpisom, ktoré sa dotýkajú územnej samosprávy.

Na pripomienky sociálnych partnerov reagoval generálny riaditeľ sekcie legislatívy ÚV SR pán Grman, ktorý vysvetlil pripomienku KOZ SR opätovne zriadiť stálu pracovnú komisiu Legislatívnej rady vlády Slovenskej republiky pre pracovné právo a právo sociálneho zabezpečenia a prisľúbil, že v prípade potreby sa môže o zriadení tejto komisie uvažovať, ale v súčasnosti nie je potrebná z dôvodu, že vykonávacích predpisov v tejto oblasti je málo a takmer všetky vzťahy sú riešené zákonmi. Po vysvetlení KOZ SR svoju pripomienku stiahla. K pripomienkam AZZZ SR uviedol, že sa nimi bude zaoberať, vyhodnotí ich a prerokuje so zainteresovanými stranami. Po dlhšej diskusii sociálni partneri dospeli k nasledovným záverom:

**Rada**

**A. súhlasí s predloženým materiálom bez pripomienok,**

**B. odporúča materiál na ďalšie konanie.**

**K bodu 12**

Rôzne

Pán Machyna za KOZ SR požiadal o stanovisko dotknutých rezortov k ťažbe zlata kyanidovým lúhovaním. Po dlhšej diskusii sociálni partneri dospeli k názoru, že na budúce rokovanie HSR SR predložia dotknuté rezorty MŽP SR a MH SR informáciu, ktorá sa týka tejto témy.

Predseda rady pán Richter poďakoval prítomným za účasť na rokovaní, ukončil ho a oznámil, že sa stretneme 26.11.2012 na plánovanom riadnom zasadnutí HSR SR.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Miroslav G A Z D Í K**

prezident KOZ SR ................................

podpredseda rady

za zamestnávateľov

**Roman K A R L U B Í K**

viceprezident AZZZ SR ................................

podpredseda rady